Leiðin upp í Fálkafell ofan Akureyrar er fáfarin og grýtt jeppaslóð . Fréttablaðið / Sveinn Karlmaður á fertugsaldri varð fyrir grófri líkamsárás á laugardagsmorgun við heimahús á Akureyri . „ Ég var bara í heitum potti á sólpalli á Akureyri þegar ég er laminn í hnakkann og svo er ég stunginn í tvígang og höndin á mér brotin , “ segir þolandi árásarinnar síðastliðinn laugardagsmorgun . Áverkar eru um allan líkama mannsins . „ Svo man ég bara eftir mér hérna upp frá á leiðinni upp í Fálkafell . Ég hefði aldrei komist hingað einn míns liðs með þessa áverka sem ég var með . “ Hann var meðal annars með áverka á baki eftir að hafa verið dreginn á sólpallinum meðvitundarlaus og með skófar á enni eftir árásina , lemstraður um allan líkama , tvö stungusár og brotna hönd . Maðurinn segir að ráðist hafi verið á sig með barefli og eggvopni og hann fluttur meðvitundarlaus upp á Glerárdal ofan við Akureyri . Þar fannst hann með mikla áverka og búinn að missa á annan lítra af blóði . Var hann fluttur rænulítill á sjúkrahús . Ekki er nákvæmlega vitað hversu margir voru að verki en sá sem talinn er hafa veist að manninum með eggvopni á laugardagsmorgninum var handtekinn fljótlega og situr hann nú í gæsluvarðhaldi til föstudags , til að tryggja rannsóknarhagsmuni vegna líkamsárásarinnar . Talið er að tveir til þrír aðrir hafi aðstoðað við að flytja manninn særðan upp fyrir bæinn úr alfaraleið . Mikið blæddi úr stungusári á kálfa fórnarlambsins . Fréttablaðið / Sveinn Guðmundur Svanlaugsson , rannsóknarlögreglumaður á Akureyri , segir rannsókn málsins miða vel . Líklegt er að manninum sem situr í gæsluvarðhaldinu verði sleppt fyrir föstudag . „ Við fengum tilkynningu um að maður hefði slasast á gönguleið upp í Fálkafell á laugardagsmorgun . Það voru göngumenn sem komu auga á manninn . Síðan reyndist svo ekki vera enda var hann fluttur nauðugur upp eftir . Stuttu seinna handtókum við meintan árásarmann , tókum af honum skýrslu og í kjölfarið var hann úrskurðaður í gæsluvarðhald til föstudags , “ segir Guðmundur . „ Enn erum við að rannsaka nákvæma málavöxtu en rannsókn miðar vel . Allt eru þetta einstaklingar sem við þekkjum til og hafa komið við sögu hjá okkur áður . “